Danes je izšel nov spominski kovanec za dva evra. Tokratna posebna priložnost obeležuje stoletnico ustanovitve Univerze v Ljubljani. Ta je leta 1919 predstavljala velik mejnik za razvoj slovenskega šolskega sistema.

Pred tem so slovenski študenti na študij odhajali na Dunaj, v Prago in Gradec. Takratna habsburška monarhija je slovenskim študentom omogočala študij na avstrijskih fakultetah, kar pa se je z razpadom države spremenilo.

Posledično so na začasnem parlamentu v Beogradu leta 1919 dosegli, da se je v Ljubljani odprla univerza. S tem je bil omogočen ne samo študij v slovenskem jeziku, pač pa tudi razvoj slovenske znanosti.

Za oblikovanje spominskega kovanca sta avtorja Daniela Vidmar Podboj in Tomaž Podboj črpala iz logotipa univerze, ki pa sta ga prilagodila in dodala napis »100 let Univerze v Ljubljani«. Banka Slovenije je kovanec poslala v obtok danes, 25. 11. 2019.